**Solomon Adanja** (Beograd, 23. 3. 1905 – Beograd, 8. 10. 1978), istaknuti jugoslavenski hirurg-urolog, učesnik Narodnooslobodilačke borbe (NOB), pukovnik Jugoslavenske narodne armije (JNA) i profesor na Vojnomedicinskoj akademiji JNA.

Biografija
----------

Prof. dr. Solomon Adanja je rođen 23. 3. 1905 u Beogradu u jevrejskoj porodici Mike Adanje. Diplomirao je 1929 na Medicinskom fakultetu u Beču, specijalizovao hirurgiju 1935, a zatim urologiju 1938 na Urološkoj klinici Medicinskog fakulteta Univerziteta u Beogradu, kod dr. Leona Koena. U periodu od 1931 do 1941 godine, bio je lekar na ІІ hirurškom odeljenju Opšte državne bolnice u Beogradu i na Urološkoj klinici u Beogradu. Od 15. 7. do 11. 9. 1941 prof. Adanja je bio šef hirurškog odeljenja Jevrejske bolnice u Beogradu. Nakon okupacije Kraljevine Jugoslavije, 1941, prebegao je u Kraljevinu Mađarsku. Roditelji su mu ubijeni početkom 1942, dok je jedan od dvojice braće, Marsel Adanja, poginuo u partizanima u januaru 1944. Vratio se iz izbeglištva u maju 1945 i postao član NOB-a. Do 17. 7. 1945 radio je u Glavnoj vojnoj bolnici u Beogradu, a potom je prešao u Sarajevo gde je vršio dužnost šefa hirurškog odeljenja Vojne bolnice VI armije. Od marta 1946 do januara 1947 radio je kao urolog na ІІ hirurškom odeljenju Glavne vojne bolnice i u isto vreme bio postavljen za asistenta na Urološkoj klinici Medicinskog fakulteta u Beogradu. Po osnivanju Klinike za hirurške bolesti, 1950, formirano je Urološko odeljenje gdje je bio postavljen za prvog načelnika. Tokom 1951/52 godine bio je na usavršavanju u Sjedinjenim Američkim Državama (SAD). Prof. Adanja je 1959 bio izabran za vanrednog profesora na predmetu Urologija, a redovni profesor Vojnomedicinskoj akademiji JNA postao je 1962.

Penzionisan je 1969, ali je nastavio da radi kao savetnik do 1972 godine. Prof. Adanja se smatra utemeljivačem urološke službe u JNA, a posebne rezultate ostvario je u oblasti dijagnostike. Bio je član Međunarodnog urološkog društva, Francuskog udruženja za urologiju, Evropskog urološkog društva i Balkanske medicinske unije, predsednik Kongresa urologa SFR Jugoslavije, Jugoslovenskog urološkog društva Urološke sekcije Srpskog lekarskog društva od 1961 do 1962. Tokom karijere u JNA prof. Adanja je bio dobitnik mnogobrojnih odlikovanja. Bio je oženjen za Katarinu (Baruh) Adanju sa kojom je imao kćerke Miru Adanju-Polak, Gordanu Grujić i sina Đorđa Adanju. Prof. dr. Solomon Adanja je umro 8. 10. 1978 u Beogradu.

Činovi
------

* čin majora.
* čin pukovnika.

Odlikovanja
-----------

* Orden za vojne zasluge II reda
* Orden narodne armije III. reda
* Orden rada sa zlatnim vijencem
* Orden narodne armije II. reda

Djela
-----

* *Slučaj stranog tela u uretri*, (1956)
* *Prilog lečenju urogenitalne tuberkuloze: naše iskustvo za 15 godina*, (1967)
* *Kongenitalne anomalije, Zbornik prvog jugoslovenskog kongresa o kongenitalnim anomalijama*, (1970)

Literatura
----------


|  |  |
| --- | --- |
| Partizanska spomenica 1941. | Portal NOBSegment isključivo posvećen **Narodnooslobodilačkoj borbi.** |

* Romano, Jaša (1980). *Jevreji Jugoslavije 1941-1945: žrtve genocida i učesnici narodnooslobodilačkog rata*, Beograd: Jevrejski Istorijski Muzej, Saveza jevrejskih opština Jugoslavije.
* Nećak, Aleksandar (2011). *Znameniti Jevreji Srbije*, Beograd: Savez jevrejskih opština Srbije. ISBN 978-86-915145-0-1